Scriver sco in uffant – forsa per il premi Nobel?
Quest’emna ha lieu in curs da scriver creativ per Rumantschs

(anr/vi) Set dunnas rumantschas sa mettan a Boldern vi dal scriver. Lur coach è in profi. El ha num Jürgen vom Scheidt. El ha gia scrit ina massa cudeschs, perfin science fiction. Tranter 25 e 75 onns han las dunnas ch’èn s’annunziadas al curs che l’Uniun da scripturs rumantschs (USR) ha scrit ora. Intginas han gia experientscha. Autras han adina sentì il desideri da scriver, han pli baud scrit diaris, han da mesanotg ideas che giran sco in carussel tras il chau, e tuttina na dumognan ellas betg sin il palpiri ils patratgs. En tals cas discurra il mentur Jürgen vom Scheidt da bloccadas. Quellas hajan ins survegnì en scola, nua che tut vegniva taxà e curregì. En scola eri quai per part era giustifitgà, manegia vom Scheidt. Ma per scriver creativ na sajan taxaziuns e correcturas betg la dretga basa.

Na stenschentar patratgs
«Simplamain scriver e na pensar co auters giuditgeschan mes patratgs.» Quest appel drizza vom Scheidt a las participantas. Ins na duai betg censurar ils agens patratgs avant che metter els sin il palpiri. «Il patratg che vegn endament è bun. Uschiglio na vegniss el betg endament. E mintga patratg è dign d’esser scrit si.»
I saja impurtant da reconquistar la naivitad da l’uffant. Lez bagliaffia simplamain tut a dretg ora. Ins duai far in patg cun l’uffant en sasez. A l’uffant ch’ins haja forsa ditg stenschentà duai ins dar la libertad da giugar – u la libertad da scriver e pensar.

Ina buna presa vanagloria
Il scriver si e nudar saja il «A ed O». Il publitgar vegnia pir en segunda lingia. Ma era gliez saja impurtant. En quel connex na dastgian ins betg far sasez pli pitschen che quai ch’ins è. I dovria ina buna presa vanagloria per gughegiar il pass ad ina publicaziun. E «keine Grösse ohne Grössenwahn», ha Scheidt agiuntà. 
Per mintga experientscha ch’ins descrivia chattian ins auters che hajan fatg atras il medem. Nagin patratg saja uschè sturn ch’ins na chattass nagin che ha era gia pensà il medem e ch’è forsa cuntent da leger ch’el n’è betg sulet.
Vom Scheidt raquinta dad in cudesch ch’el ha ina giada publitgà. Tenor el in miserabel cudesch. Tuttina è in di vegnì in telefon da Paris d’in lectur che ha manegià: Gist quel cudesch haja gidà el da prender ina decisiun enorm impurtanta. 

Per tgi scriv’jau?
Na tut quai ch’ins scrivia saja destinà per la publicitad. Ma i saja impurtant ch’ins giaja ora cun intgins texts. Per quai intent stoppian ins chattar ils dretgs organs e ponderar tgi che saja l’adressat: p. ex. ils lecturs d’ina gasetta, in public pli restrenschì dad insiders u sulet il pitschen tschertgel da la famiglia. In bun «agid» saja magari, sch’ins haja da tegnair en termins per finir in text.
Ins duai era avair il curaschi da sa participar a concurrenzas litteraras. Ma attenziun, na laschar pender il chau, sch’ins na gudogna betg. Premis sajan suttaposts a modas, a la politica ed a trends. Vom Scheidt menziuna il premi Nobel: L’autur che haja gudagnà l’emprim premi Nobel, na legia oz nagin pli. Stevan King perencunter che scrivia coga bain ed haja in successur n’obtegni nagins da quels premis.

Experiments cun format e colur
Il curs a Boldern na consista betg da sulet bellas tschantschas e teorias. Bler pli impurtant è l’exercitar. Las participantas emprovan metodas per schluccar las disas isadas e sterias da scriver. Ina giada scrivan ellas sin in palpiri tarment grond empè sin format A4. Quai porscha plaz per rasar ora patratgs en pliras direcziuns e per lungas chadainas d’associaziuns.
Il manader introducescha era en il sistem da scriver sin palpiri da differentas colurs: forsa rosa per chaussas privatas, mellen per il project vi dal qual ch’ins lavura, e blau per notizias organisatoricas. Mintga di vegn scrit. Forsa che in u l’auter text madira fin il davos da quest’emna e po vegnir publitgà. Las participantas han numnadamain la chaschun da publitgar ils resultats da quest curs en la proxima «Litteratura» che l’USR edescha l’atun che vegn.

Daco a Boldern?
«Na sulet perquai ch’igl è in bel lieu ha quest curs lieu a Boldern», declera Clo Duri Bezzola. «Igl è in bun lieu per stgaffir distanza.» Bezzola ha organisà il curs per l’USR. E quai aposta ordaifer il Grischun. Las associaziuns en lieus enconuschents restrenschian ins. En in ambient ester perencunter hajan ins la distanza necessaria per scriver. Bezzola dovra sez era distanza per sia lavur d’autur e liricher. «En il Grischun vom jau per il material. Scriver scriv’jau a Männedorf», explitgescha el. 
I n’è betg l’emprima giada che Jürgen vom Scheidt dat in curs a Rumantschas. Gia il 1989 ha el mussà da scriver creativ ad intgins commembers da l’USR. Las experientschas da lezza giada èn stadas uschè bunas che Bezzola ha puspè envidà vom Scheidt. 
Il curs duai intimar nova glieud da scriver, di Bezzola. El fa era attent ch’il scriver en gruppas, sco quai ch’i succedia uss a Boldern, saja insatge excepziunal. «Per il solit èn ils scripturs quels cha sa retiran e tschertgan quietezza. Il scriver en gruppa saja ina giada insatge auter e porschia era inspiraziun.» Ins vegnia encuraschà, obtegnia resuns e possia sa consolar, sch’ins vesia ch’era auters na vegnan betg cun mintga emprova sin ina frastga verda.